text: Paris le 12 Aoust 1651.
  Mr le Prince faisant veiller assiduellement à ce que les gens du Cardal soient attragés (sic), et ayant des Cavaliers autour de cette ville qui battent la campagne pour cet effect, six de ses gardes prirent dimanche au soir dans Louvre en Parisis à 5 lieues d'icy un nommé Metayer, valet de chambre dudit Cardal, qui venait icy d'aupres de son me. Le lendemain ils l'amenerent en cette ville, et fut
  mis en la garde du sr de la Roque, Capne des gardes dudit Prince, apres quoy on mena ledit Metayer au parquet des gens du Roy, où ayant esté interrogé selon les formes ordes, il dist qu'il estoit venu icy pour passer en Anjou affin d'y visiter quelques terres qui appartiennent au Prince de Chimay duquel il les vouloit acheter; on trouva sur luy un passeport signé du Comte de Brienne, qui parloit desdtss terres, et plusieurs lettres de chiffre; l'apresdisnée il fust derescheff interrogé par le sr d'Artigues, Conseiller au Parlement.
  On a nouvelles de Catalogne que l'armée navalle des Espagnols, qui estoit descendue proche de Barcelone pour l'assieger, s'estoit remise en mer, sur l'avis que les ennemis avoient eu, que le sieur de Marsin vouloit entrer dans cette place avec la pluspart des trouppes pour le deffendre.
  Mardy le Parlement s'estant assemblé, presens S.A.R. et mr le Prince, apres qu'on eust opiné sur l'affaire du duc de Mercoeur et d'autres, il y eust arrest donné, par lequel il fut dict que ledit Duc apporteroit l'acte et le contract de son mariage, que tous les arrests donnés auparavant contre le cardal Mazarin, tous ses parens, et domesticques estrangers seroient confirmés et mesme qu'il estoit commandé à la damoiselle Manchini, l'une de ses nieces, de vuider le Royaume si elle y estoit, et deffences à elle d'y entrer à peine d'estre declarée criminelle de Leze Maté; apres le prononcement dudit arrest mr le premier President demanda aux Commissaires deputez pour dresser la declaration, s'ils l'avoient faitte.
  Le mesme jour leurs Matés allerent collationner à une maison de campagne du sr Tubeuff ou il leur donna aussy le divertissement de la chasse de cormorant, et ensuitte un soupper qui luy cousta plus de 20/m escus, leurs Matés revindrent à minuit icy.
  La Princesse Palatine a perdu son proces contre le duc de Mantoue, ayant esté renvoyée par le Parlement et à se
  tenir aux termes de la transaction faitte avec ledit Duc, sçavoir qu'il luy donneroit pour son partage la somme de 1200/m ℔ en argent comptant ou en fonds de terre, et les arrerages qui montent à 50/m escus, lesquels il luy payera dans 3 mois et le principal dans 5 mois.
  On a nouvelles que le Comte d'OignonBeneden overal du Doignon., Gouverneur de Brouage, ayant fait l'amour depuis 4 ou 5 ans à une fille de condition, nommée madamoiselle d'Ampiere, couché avec elle sous promesse de mariage, et en ayant eu des enfans, cette fille, voyant qu'il n'accomplissoit pas la promesse, feignit d'estre où elle demeuroit, elle l'envoya prier de la venir voir pour luy dire le dernier adieu, à quoy satisfaisant il s'y rendit avec 2 ou 3 gentilshommes, et aussy tost qu'il y fut entré on haussa le pont levis et trouvant cette Dalle en une chambre habillée et parée à l'avantage il fut surpris et luy dit qu'il la trouvoit en autre estat qu'il ne s'estoit imaginé, elle luy repliqua qu'elle s'alloit marier.